祭端明尤木石
作者：釋善珍
朝代：宋

paragraphs: 昔大慧師，道鳴東南。
率先伏膺，橫浦紫岩。
繇是徧交，渡江諸老。
鉤黨牽連，優游嶺島。
至今微言，皎若日星。
公忽開卷，如暗得燈。
遂登蓬山，乃掌太史。
金鑾應制，倚馬萬字。
平生補衮，用功最深。
群媢衆嫉，獨天賞音。
寶祐一疏，據經引義。
申救大臣，惟有去耳。
疑公前身，即二張公。
與大慧師，所立一同。
末劫浮榮，磨滅誰紀。
晚節芬芳，公真不死。
公於大慧，世異心通。
儒喜詆佛，公愈推宗。
紫岩之銘，過者必式。
酷哉秦火，毀珠隕璧。
公重感慨，伐石再鎸。
著語未了，騎鯨翩然。
某疇昔親奉麈尾，霏屑冰座，墨妙堆几。
俛仰之間，事往迹陳。
更幾百年，復生斯人。